Diari Oficial de la Generalitat Valenciana


Sumari del DOGV 9999, del 04-12-2024 (2024/12085)

DECRET 178/2024, de 4 de desembre, del Consell, pel qual es modifica el Decret 172/2024, de 26 de novembre, del Consell, pel qual s'aproven les bases reguladores i el procediment de concessió directa d'ajudes urgents dirigides a facilitar el manteniment de l'ocupació i la reactivació econòmica de les empreses que hagen patit danys pel temporal de vent i pluges iniciat el 29 d'octubre de 2024 en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/04/178/dof/vci/html**

### Dades del document

Número de DOGV
:   9999

Data del DOGV
:   04-12-2024

Secció del DOGV
:   I. DISPOSICIONS GENERALS

Número del document
:   2024/12227

CVE
:   QYON-W-4915-80704

Data del document
:   04-12-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Decret

Anàlisi jurídica

 Descriptors 

:   * indústria diversa
    * ajuda a la indústria
    * suport econòmic
    * desastre natural

El 26 de novembre de 2024 es va publicar el Decret 172/2024, de 26 de novembre, del Consell, pel qual s'aproven les bases reguladores i el procediment de concessió directa d'ajudes urgents dirigides a facilitar el manteniment de l'ocupació i la reactivació econòmica de les empreses que hagen patit danys pel temporal de vent i pluges iniciat el 29 d'octubre de 2024 en la Comunitat Valenciana (DOGV núm. 9993 bis).

L'article 3 del citat Decret 172/2024 assenyala que es consideren empreses les persones físiques incloses en el Règim Especial de Treballadors Autònoms sempre que tingueren contractada, a 28 d'octubre de 2024, almenys, a una persona treballadora per compte d'altri. A esta previsió, li faltaria per incloure a aquelles persones físiques professionals que hagen optat per una mutualitat de previsió social.

S'ha considerat igualment convenient la modificació dels articles número 6 i 8 a fi d'agilitzar la gestió de les ajudes i augmentar la traçabilitat d'estes.

Per tot l'exposat, havent-se seguit els tràmits que s'arrepleguen en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en virtut del que disposa l'article 28.c) i 33.2 de la Llei 5/1983, de 30 de desembre, del Consell, a proposta de la consellera d'Innovació, Indústria, Comerç i Turisme, i prèvia deliberació del Consell en la reunió de 4 de desembre de 2024,

DECRETE

*Article únic. Modificació dels articles 3, 6 i 8 del Decret 172/2024, de 26 de novembre, del Consell, pel qual s'aproven les bases reguladores i el procediment de concessió directa d'ajudes urgents dirigides a facilitar el manteniment de l'ocupació i la reactivació econòmica de les empreses que hagen patit danys pel temporal de vent i pluges iniciat el 29 d'octubre de 2024 en la Comunitat Valenciana*

1. Es modifica l'apartat 2 de l'article 3 del Decret 172/2024, de 26 de novembre, del Consell, que queda redactat del següent mode:

“2. A l'efecte d'estes ajudes, es consideren empreses:

a) Les persones jurídiques que es dediquen a una activitat econòmica, amb independència del nombre de persones treballadores contractades.

b) Les persones físiques incloses en el Règim Especial de Treballadors Autònoms o en una mutualitat de previsió social, sempre que tingueren contractada, a 28 d'octubre de 2024, almenys, a una persona treballadora per compte d'altri.”

2. Es modifica l'apartat 1 de l'article 6 del Decret 172/2024, de 26 de novembre, del Consell, que queda redactat del següent mode:

“1. Sobre la base del que s'establix en l'article 165.3 de la Llei 1/2015, de 6 de febrer, d'hisenda pública, sector públic instrumental i de subvencions, estes ajudes es concedixen per la concurrència d'una situació excepcional i imprevisible en la qual es troben les empreses sol·licitants. Per això, per a la seua concessió només serà necessària una declaració responsable del compliment dels requisits exigits per a sol·licitar la subvenció, amb independència del percentatge de pagament anticipat. Tot això sense perjuí de les verificacions i controls que es puguen efectuar amb posterioritat al pagament.”

3. Es modifica l'article 8 del Decret 172/2024, de 26 de novembre, del Consell, que queda redactat del següent mode:

“Article 8. Forma de pagament de la subvenció.

1. Sobre la base del que s'establix en l'article 171.3.a) de la Llei 1/2015, de 6 de febrer, d'hisenda pública, sector públic instrumental i de subvencions, en estar incloses estes subvencions en la previsió establida en l'article 22.2.c de la Llei 38/2003, de 17 de novembre s'autoritza l'abonament d'estes mitjançant un pagament anticipat del 100% de la subvenció concedida.

2. El pagament de la subvenció s'efectuarà, per mitjà de transferència, al compte bancari que determine la beneficiària.

3. Per a rebre el pagament la beneficiària haurà d'haver realitzat prèviament el tràmit telemàtic denominat «Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat», en el cas que no s'hagen presentat les dades de domiciliació bancària amb anterioritat davant la Generalitat Valenciana, o si amb posterioritat eixes dades han experimentat qualsevol variació.”

DISPOSICIÓ FINAL ÚNICA

Efectes. El present decret produirà efectes des del dia de la seua publicació en el *Diari Oficial de la Generalitat Valenciana.*

Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

  

València, 4 de desembre de 2024

Carlos Mazón Guixot

President de la Generalitat

María Ángela Cano García

Consellera de Innovació, Indústria, Comerç i Turisme


Còpia Permalink ELI